CELEX: 32021R2027
Language: el
Date: 2021-09-13 00:00:00
Title: Κατ’ εξουσιοδότηση κανονισμός (ΕΕ) 2021/2027 της Επιτροπής της 13ης Σεπτεμβρίου 2021 για την τροποποίηση του κατ’ εξουσιοδότηση κανονισμού (ΕΕ) 2020/884 σχετικά με τις παρεκκλίσεις από τον κατ’ εξουσιοδότηση κανονισμό (ΕΕ) 2016/1149 για την αντιμετώπιση της κρίσης στον αμπελοοινικό τομέα λόγω της πανδημίας COVID-19 και για την τροποποίηση του κατ’ εξουσιοδότηση κανονισμού (ΕΕ) 2016/1149

22.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 415/4
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/2027 ΤΗΣ ΕΠΙΤΡΟΠΗΣ
         της 13ης Σεπτεμβρίου 2021
         για την τροποποίηση του κατ’ εξουσιοδότηση κανονισμού (ΕΕ) 2020/884 σχετικά με τις παρεκκλίσεις από τον κατ’ εξουσιοδότηση κανονισμό (ΕΕ) 2016/1149 για την αντιμετώπιση της κρίσης στον αμπελοοινικό τομέα λόγω της πανδημίας COVID-19 και για την τροποποίηση του κατ’ εξουσιοδότηση κανονισμού (ΕΕ) 2016/1149
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 62 παράγραφος 1 και το άρθρο 64 παράγραφος 6,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (2), και ιδίως το άρθρο 53 στοιχεία β) και η),
         Εκτιμώντας τα ακόλουθα:
         
                     (1)
                  
                  
                     Ο κατ’ εξουσιοδότηση κανονισμός (ΕΕ) 2020/884 της Επιτροπής (3) εισήγαγε ορισμένες προσωρινές παρεκκλίσεις από τους ισχύοντες κανόνες, μεταξύ άλλων, του κατ’ εξουσιοδότηση κανονισμού (ΕΕ) 2016/1149 της Επιτροπής (4) για τον αμπελοοινικό τομέα, σκοπός των οποίων ήταν να ανακουφίσουν τους επιχειρηματίες του τομέα και να τους βοηθήσουν να αντιμετωπίσουν τις επιπτώσεις της πανδημίας COVID-19. Ωστόσο, παρά τη χρησιμότητα των μέτρων αυτών, η αμπελοοινική αγορά δεν κατάφερε να αποκαταστήσει την ισορροπία μεταξύ προσφοράς και ζήτησης.
                  
               
                     (2)
                  
                  
                     Η πανδημία COVID-19 δεν τελεί υπό έλεγχο. Οι εκστρατείες εμβολιασμού σε ορισμένες περιοχές της Ένωσης και σε ολόκληρο τον κόσμο είναι ανεπαρκείς και οι περισσότερες χώρες συνεχίζουν να εφαρμόζουν περιορισμούς στις μετακινήσεις και μέτρα κοινωνικής αποστασιοποίησης. Τα μέτρα αυτά εξακολουθούν να περιλαμβάνουν περιορισμούς όσον αφορά τα ταξίδια, το μέγεθος των κοινωνικών συναθροίσεων, τους ιδιωτικούς εορτασμούς, τις δημόσιες εκδηλώσεις και τις δυνατότητες κατανάλωσης τροφίμων και ποτών εκτός της οικίας. Οι περιορισμοί αυτοί προκαλούν περαιτέρω μείωση της κατανάλωσης οίνου στην Ένωση, υψηλότερα αποθέματα και γενικότερα διαταραχή της αγοράς. Σε ορισμένα κράτη μέλη, το ένα τρίτο της κατανάλωσης οίνου συνδέεται με τον τουρισμό. Ως εκ τούτου, η κατανάλωση οίνου έχει συνεχίσει την καθοδική της πορεία και τα αποθέματα παραμένουν υψηλά. Οι εν λόγω επιπτώσεις της πανδημίας, σε συνδυασμό με τους δασμούς που επέβαλαν οι Ηνωμένες Πολιτείες και τον αιφνίδιο παγετό που έπληξε την Ευρώπη τον Απρίλιο του 2021, είχαν σοβαρότατες αρνητικές επιπτώσεις για το εισόδημα των οινοπαραγωγών στην Ένωση. Εκτιμάται ότι ο συνδυασμός όλων αυτών των παραγόντων οδήγησε σε μείωση του κύκλου εργασιών του αμπελοοινικού τομέα της Ένωσης κατά 15 έως 20 % κατά μέσο όρο, ενώ ορισμένες εταιρείες δήλωσαν ζημίες που φτάνουν το 40 %.
                  
               
                     (3)
                  
                  
                     Επιπλέον, η αβεβαιότητα ως προς τη διάρκεια της κρίσης, της οποίας η προβλεψιμότητα παραμένει περιορισμένη λόγω της ικανότητας του ιού να μεταλλάσσεται ταχέως, εντείνει ακόμη περισσότερο την υφιστάμενη σημαντική διαταραχή της αμπελοοινικής αγοράς της Ένωσης. Αυτό σημαίνει ότι η ανάκαμψη του τομέα θα διαρκέσει περισσότερο απ’ ό,τι προβλεπόταν στις αρχές του 2021. Κατά συνέπεια, είναι σκόπιμο να συνεχιστεί η παροχή προσωρινής και έκτακτης στήριξης στον αμπελοοινικό τομέα της Ένωσης, ώστε να αποφευχθεί η αύξηση των πτωχεύσεων που έχει αναφερθεί.
                  
               
                     (4)
                  
                  
                     Δεδομένου ότι η πανδημία COVID-19 και οι επιπτώσεις της στην αμπελοοινική αγορά αναμένεται να συνεχιστούν και μετά το 2021 και, ως εκ τούτου, κατά τη διάρκεια σημαντικού μέρους του οικονομικού έτους 2022, είναι απαραίτητο να παραταθεί η εφαρμογή των μέτρων που προβλέπονται στο άρθρο 2 παράγραφοι 1, 3, 4 και 6 του κατ’ εξουσιοδότηση κανονισμού (ΕΕ) 2020/884 καθ’ όλη τη διάρκεια του οικονομικού έτους 2022.
                  
               
                     (5)
                  
                  
                     Το άρθρο 25 παράγραφος 1 του κατ’ εξουσιοδότηση κανονισμού (ΕΕ) 2016/1149 προβλέπει ότι η στήριξη για τα ταμεία αλληλοβοήθειας που αναφέρεται στο άρθρο 48 του κανονισμού (ΕΕ) αριθ. 1308/2013 περιορίζεται στο 10 %, 8 % και 4 % της εισφοράς των παραγωγών στο ταμείο αλληλοβοήθειας κατά το πρώτο, δεύτερο και τρίτο έτος εφαρμογής της, αντίστοιχα. Ωστόσο, η εμπειρία μέχρι σήμερα έχει δείξει ότι τα εν λόγω ποσοστά στήριξης δεν ενθαρρύνουν τα κράτη μέλη να περιλαμβάνουν το μέτρο αυτό στα προγράμματά τους για τη στήριξη του αμπελοοινικού τομέα ούτε τις επιχειρήσεις να ζητούν στήριξη στο πλαίσιο του εν λόγω μέτρου. Δεδομένου ότι τα ταμεία αλληλοβοήθειας αποτελούν σημαντικό μέσο για τη διαχείριση των κινδύνων, συμπεριλαμβανομένων των κινδύνων που συνδέονται με δυσμενή κλιματικά φαινόμενα, όπως οι καθυστερημένες και ιδιαίτερα παρατεταμένες περίοδοι ισχυρού παγετού του Απριλίου του 2021, και των κινδύνων που συνδέονται με διαταραχές της αγοράς, όπως αυτές που ανέκυψαν λόγω της πανδημίας COVID-19, είναι σκόπιμο να διπλασιαστούν τα ποσοστά στήριξης που προβλέπονται στο άρθρο 25 παράγραφος 1 του κατ’ εξουσιοδότηση κανονισμού (ΕΕ) 2016/1149, ώστε να αυξηθεί το κίνητρο για τις επιχειρήσεις του αμπελοοινικού τομέα να συστήνουν ταμεία αλληλοβοήθειας και να τους παρασχεθεί το κατάλληλο εργαλείο και η στήριξη για να προστατεύονται από μελλοντικούς κινδύνους.
                  
               
                     (6)
                  
                  
                     Είναι επίσης σκόπιμο το εν λόγω αυξημένο κίνητρο να καλύπτει περισσότερες από μία περιόδους εμπορίας, διότι η εμπειρία έχει δείξει ότι η απορρόφηση της στήριξης για τη σύσταση ταμείων αλληλοβοήθειας υπήρξε πολύ περιορισμένη στο παρελθόν. Ως εκ τούτου, είναι σημαντικό να προβλεφθεί επαρκής χρόνος για την ενημέρωση και την ενθάρρυνση των κρατών μελών και των επιχειρήσεων του αμπελοοινικού τομέα να αξιοποιήσουν τα έκτακτα αυτά ποσοστά στήριξης. Επιπλέον, η σύσταση ταμείων αλληλοβοήθειας μπορεί να διαρκέσει περισσότερο από ένα έτος. Ως εκ τούτου, η αυξημένη στήριξη θα πρέπει να καλύπτει τουλάχιστον δύο έτη. Για όλους αυτούς τους λόγους, είναι αναγκαίο να αυξηθεί η χρηματοδοτική συνεισφορά της Ένωσης για τη στήριξη των ταμείων αλληλοβοήθειας έως το τέλος της περιόδου προγραμματισμού 2019-2023.
                  
               
                     (7)
                  
                  
                     Επομένως, οι κατ’ εξουσιοδότηση κανονισμοί (ΕΕ) 2020/884 και (ΕΕ) 2016/1149 θα πρέπει να τροποποιηθούν αναλόγως.
                  
               
                     (8)
                  
                  
                     Για να εξασφαλιστεί η συνέχεια μεταξύ των οικονομικών ετών 2021 και 2022, ο παρών κανονισμός θα πρέπει να αρχίσει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης και να εφαρμόζεται από τις 16 Οκτωβρίου 2021,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις του κατ’ εξουσιοδότηση κανονισμού (ΕΕ) 2020/884
            Το άρθρο 2 του κατ’ εξουσιοδότηση κανονισμού (ΕΕ) 2020/884 τροποποιείται ως εξής:
            
                        (1)
                     
                     
                        η παράγραφος 1 αντικαθίσταται από το ακόλουθο κείμενο:
                        
                           «1.   Κατά παρέκκλιση από το άρθρο 22 του κατ’ εξουσιοδότηση κανονισμού (ΕΕ) 2016/1149, κατά τη διάρκεια των ετών 2020, 2021 και 2022, η πρώιμη συγκομιδή μπορεί να εφαρμοστεί στο ίδιο αμπελοτεμάχιο επί δύο ή περισσότερα συναπτά έτη.»·
                        
                     
                  
                        (2)
                     
                     
                        στις παραγράφους 3, 4 και 6, η ημερομηνία «15 Οκτωβρίου 2021» αντικαθίσταται από την ημερομηνία «15 Οκτωβρίου 2022».
                     
                  
         
            Άρθρο 2
            Τροποποίηση του κατ’ εξουσιοδότηση κανονισμού (ΕΕ) 2016/1149
            Στο άρθρο 25 του κατ’ εξουσιοδότηση κανονισμού (ΕΕ) 2016/1149, η παράγραφος 1 αντικαθίσταται από το ακόλουθο κείμενο:
            
               
                  «1.   Όταν η στήριξη που αναφέρεται στο άρθρο 48 του κανονισμού (ΕΕ) αριθ. 1308/2013 χρησιμοποιείται για τη χρηματοδότηση των διοικητικών δαπανών για τη σύσταση ταμείων αλληλοβοήθειας, περιορίζεται στο ακόλουθο ποσοστό της εισφοράς των παραγωγών στο ταμείο αλληλοβοήθειας κατά το πρώτο, το δεύτερο και το τρίτο έτος εφαρμογής της: 20 %, 16 % και 8 %.».
               
            
         
         
            Άρθρο 3
            Έναρξη ισχύος και εφαρμογή
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 16 Οκτωβρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Σεπτεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 549.
         
            (2)  ΕΕ L 347 της 20.12.2013, σ. 671.
         
            (3)  Κατ’ εξουσιοδότηση κανονισμός (ΕΕ) 2020/884 της Επιτροπής, της 4ης Μαΐου 2020, σχετικά με παρέκκλιση, για το έτος 2020, από τον κατ’ εξουσιοδότηση κανονισμό (ΕΕ) 2017/891 όσον αφορά τον τομέα των οπωροκηπευτικών και από τον κατ’ εξουσιοδότηση κανονισμό (ΕΕ) 2016/1149 όσον αφορά τον αμπελοοινικό τομέα, λόγω της πανδημίας COVID-19 (ΕΕ L 205 της 29.6.2020, σ. 1).
         
            (4)  Κατ’ εξουσιοδότηση κανονισμός (ΕΕ) 2016/1149 της Επιτροπής, της 15ης Απριλίου 2016, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τα εθνικά προγράμματα στήριξης στον αμπελοοινικό τομέα και για την τροποποίηση του κανονισμού (ΕΚ) αριθ. 555/2008 της Επιτροπής (ΕΕ L 190 της 15.7.2016, σ. 1).